Lav et referat af nedenstående tekst:

Tekst:
Er det uskyldigt at spille blackjack og roulette, når der ikke er risiko for at tabe penge? Ja, lyder svaret, hvis man spørger centerchefen i Aalborg Storcenter, som i denne weekend har omdannet Centertorvet til et stort kasino i samarbejde med Casino Aalborg. - Vi synes, det er sjovt, hvis vi kan give folk en anderledes oplevelse i centret, siger Niels Adolfsen, der er centerchef i Aalborg Storcenter. Hos Center for Ludomani er opfattelsen dog en anden. Det, der kan virke som et uskyldigt og festligt indslag i en weekend, hvor mange mennesker besøger storcentret, kan nemlig ifølge organisationen blive startskuddet til spilafhængighed, som kan få alvorlige følger. - Det er særligt børnene, jeg er bekymret for. De kommer med deres forældre op på et torv, hvor forældrene står og hygger sig med kasinospil, og det synes børnene er interessant. På den måde bliver de introduceret for spil, siger Henrik Thrane Brandt, der er centerleder ved Center for Ludomani og uddyber: - Med den manglende forståelse for, at spil om penge har en bagside, og at tusindvis af mennesker i Danmark har problemer med spilafhængighed in mente, så synes vi, det er dybt uheldigt, og vi synes, at de (Aalborg Storcenter, red.) skulle have lavet noget helt andet. - Et moralsk og etisk skråplan På Aalborg Storcenters Facebook-side kritiserer flere brugere også storcentret for weekendens arrangement. - Det er godt nok en ommer. Opfordring af folk til at komme og spille, selvom det ikke er rigtige penge, er det stadig en helt forkert måde at få folk til at komme ud til jer, skriver Jesper Mosbæk Thordahl. Og Marcus Mossalski Nielsen, der selv er tidligere spilafhængig og nu holder foredrag for at bekæmpe ludomani, skriver: - Hold da op, et moralsk og etisk skråplan, I er ude på her. De sidste fem år er antallet af ludomaner tredoblet, og det er et samfundssyn som dette, som skubber det den gale retning. Centerchefen i Aalborg Storcenter er uforstående over for kritikken af kasinoarrangementet. - Man kan kritisere alt. Dengang vi havde et F-16-fly til at stå herude, fik vi også kritik, så vi kan ikke gøre alle tilfredse. Men vi håber, at langt de fleste får en god oplevelse, siger Niels Adolfsen, som mener, at der også kan være en positiv effekt ved at børnefamilier kommer omkring kasinoet på centrets torv. - Det her er jo et trygt miljø, hvis man endelig skal se roulette eller blackjack for første gang. Børnene ser spilreklamer alle steder, hvor de færdes, så i virkeligheden tror jeg, at det er langt bedre, at de møder det herude sammen med deres forældre frem for, når de sidder alene foran computeren, siger centerchefen. Den udlægning er Center for Ludomani dog ikke enig i. - Jeg hører ikke, at der er fokus på den del i forhold til det her arrangement. Hvis de havde gjort en indsats for at sige, at der også er en bagside, så havde der været en vis facon i det, siger Henrik Thrane Brandt og fortsætter: - Det er lykkedes spilindustrien at markedsføre spil som harmløs underholdning. Vi skal bare være opmærksomme på, at det ikke er tilfældet, og vi skal ikke spille med vores børn. Vi bliver nødt til at lave en holdningsændring. Vi har rigtig mange mennesker, der får en uheldig start på voksenlivet på grund af spil. Ingen spil om penge Aalborg Storcenter skriver i omtalen af kasinoarrangementet, at "der ikke spilles om reelle penge, men du kan til gengæld vinde spændende og flotte præmier." Det mener Center for Ludomani dog ikke er en formildende omstændighed. Hvorfor er kasinoet værre end et lotteri med en tombola? - Den store forskel er, at der her står en roulette og et blackjack-bord. Det er kasinospil, som folk bliver afhængige af, så derfor er det ikke noget, man skal trække ind i et storcenter sammen med børnearrangementer, siger Henrik Thrane Brandt.

Referat:
Aalborg Storcenter har i weekenden omdannet centrets torv til et kasino. Det møder kritik fra flere sider.